b'\n_START_ARTICLE_\nKlassikern\n_START_PARAGRAPH_\nKlassikern (suom. Klassikko) on kahden helsinkil\xc3\xa4isen urheiluseuran, HIFK:n ja Kiffenin, kohtaamisista k\xc3\xa4ytett\xc3\xa4v\xc3\xa4 nimitys. Seurat ovat kilpailleet vastakkain esimerkiksi jalkapallossa, j\xc3\xa4\xc3\xa4pallossa, k\xc3\xa4sipallossa, j\xc3\xa4\xc3\xa4kiekossa ja yleisurheilussa.\n_START_SECTION_\nTausta\n_START_PARAGRAPH_\nAikoinaan seurojen kilpailullisten v\xc3\xa4lien taustalla olivat aatteet. Vaikka molemmat olivat porvarillisia suomenruotsalaisia seuroja, HIFK oli keski- ja yl\xc3\xa4luokan joukkue, kun taas Kiffen suuntautui hieman enemm\xc3\xa4n ty\xc3\xb6v\xc3\xa4est\xc3\xb6n suuntaan ja otti HIFK:ta aktiivisemmin mukaan my\xc3\xb6s suomenkielisi\xc3\xa4 henkil\xc3\xb6it\xc3\xa4._NEWLINE_Riidat seurojen v\xc3\xa4lill\xc3\xa4 olivat yleisi\xc3\xa4, ja niit\xc3\xa4 kiristiv\xc3\xa4t pelaajien siirtymiset kilpailijan riveihin. Esimerkiksi vuonna 1928 seurojen v\xc3\xa4lit olivat katketa, kun HIFK:n aitajuoksija Bengt Sj\xc3\xb6stedt vaihtoi edustamansa seuran HIFK:sta Kiffeniin.\n_START_SECTION_\nKohtaamiset urheilussa\n_START_PARAGRAPH_\nHIFK on voittanut seitsem\xc3\xa4n ja Kiffen nelj\xc3\xa4 jalkapallon Suomen mestaruutta. Keskin\xc3\xa4iset ottelut olivat usein samankaltaisia poliittisten kiistojen v\xc3\xa4ritt\xc3\xa4mi\xc3\xa4, kuten Espanjassa Real Madridin ja FC Barcelonan tai Ranskassa Olympique de Marseillen ja PSG:n vastaavat. Vuoteen 2015 menness\xc3\xa4 HIFK:n ja Kiffenin jalkapallojoukkueet olivat kohdanneet eri sarjatasoilla 60 kertaa._NEWLINE_J\xc3\xa4\xc3\xa4kiekossa HIFK on voittanut Suomen-mestaruuden seitsem\xc3\xa4sti, kun taas Kiffenin suuruuden aikaa olivat 1930- ja 40-luvut, jolloin se voitti kolme mestaruutta, kaksi hopeaa ja kaksi pronssia. Sittemmin Kiffenin j\xc3\xa4\xc3\xa4kiekkojaosto on lakkautettu._NEWLINE_1920-luvulta 1930-luvun puoliv\xc3\xa4liin molemmat helsinkil\xc3\xa4isseurat taistelivat tasav\xc3\xa4kisesti kahta viipurilaista j\xc3\xa4\xc3\xa4pallojoukkuetta vastaan. Kiffen saavutti tuolloin kolme hopeaa, mutta j\xc3\xa4\xc3\xa4kiekon tavoin my\xc3\xb6s sen j\xc3\xa4\xc3\xa4pallojaosto on lakkautettu. HIFK sen sijaan on jatkanut j\xc3\xa4\xc3\xa4pallon pelaamista ja voittanut seitsem\xc3\xa4ntoista mestaruutta.'